b'\n_START_ARTICLE_\nCheopso valtis\n_START_PARAGRAPH_\nCheopso valtis (Chufu valtis, dar vadinamas laivu) \xe2\x88\x92 Senov\xc4\x97s Egipto faraono Cheopso (Chufu) laidojimo valtis. Tai yra did\xc5\xbeiausias ir geriausiai i\xc5\xa1silaik\xc4\x99s laivas i\xc5\xa1 senov\xc4\x97s laik\xc5\xb3._NEWLINE_Faraono Cheopso laidojimo valtis buvo i\xc5\xa1ardyta ir palaidota prie Cheopso piramid\xc4\x97s su faraono mirtimi apie 2566 m. pr. m. e. Jos laidojimo viet\xc4\x85 atsitiktinai atrado darbininkai, 1954 m. val\xc4\x99 s\xc4\x85na\xc5\xa1as ir akmens lau\xc5\xbe\xc4\x85 aplink Cheopso piramid\xc4\x97s pagrind\xc4\x85. I\xc5\xa1 prad\xc5\xbei\xc5\xb3 manyta, kad rasta pietin\xc4\x97, rib\xc4\x85 \xc5\xbeyminti siena, ta\xc4\x8diau ji buvo ai\xc5\xa1kiai per arti piramid\xc4\x97s. Archeologas Kamal el-Mallakh \xc4\xaftar\xc4\x97, kad po siena palaidota faraono laidojimo \xe2\x80\x9esaul\xc4\x97s valtis\xe2\x80\x9c \xe2\x88\x92 toki\xc5\xb3 laidojimo viet\xc5\xb3 jau buvo rasta anks\xc4\x8diau, tik jos visos buvo tu\xc5\xa1\xc4\x8dios. Toliau kasant buvo rasta daugiau nei 40 akmenini\xc5\xb3 blok\xc5\xb3 siena, kuri deng\xc4\x97 duob\xc4\x99, kurioje buvo i\xc5\xa1ardytos faraono valties saugykla. Visos valties dalys buvo labai gerai i\xc5\xa1silaikiusios, pasak vieno tyr\xc4\x97j\xc5\xb3, mediena: \xe2\x80\x9eatrod\xc4\x97 kieta ir nauja, tarsi b\xc5\xabt\xc5\xb3 \xc4\x8dia pad\xc4\x97ta ne anks\xc4\x8diau kaip prie\xc5\xa1 metus\xe2\x80\x9c. Beveik visi\xc5\xa1kai tikra, kad valtis skirta faraonui Cheopsui: ji palaidota prie Cheopso piramid\xc4\x97s ir ant duob\xc4\x99 dengusi\xc5\xb3 akmen\xc5\xb3 rasta Cheopso s\xc5\xabnaus Chefreno kartu\xc5\xa1\xc5\xb3._NEWLINE_Palaidojimo duob\xc4\x97je surasta daugiau nei 1200 medin\xc4\x99 valt\xc4\xaf sudaran\xc4\x8di\xc5\xb3 objekt\xc5\xb3, kuri\xc5\xb3 95% buvo pagaminti i\xc5\xa1 importuoto Libano kedro. Valties dalys buvo i\xc5\xa1d\xc4\x97liotos logi\xc5\xa1ka seka ir papildomos \xc5\xbeymos ant dali\xc5\xb3 rod\xc4\x97, kaip jas sujungti. Jai atstatyti prireik\xc4\x97 13 met\xc5\xb3 ir 1982 m. ji prad\xc4\x97ta eksponuoti \xc5\xa1alia Cheopso piramid\xc4\x97s toje pa\xc4\x8dioje vietoje, kur valtis rasta, pastatytame muziejuje. Tradici\xc5\xa1kai egiptie\xc4\x8di\xc5\xb3 valtys b\xc5\xabdavo gausiai dekoruotos, ta\xc4\x8diau ant Cheopso valties nematyti buvusio dekoro \xc5\xbeymi\xc5\xb3. Tik\xc4\x97tina, kad valtis tebuvo skirta mirusio faraono k\xc5\xabno nugabenimui 25 km Nilu i\xc5\xa1 Memfio \xc4\xaf Giz\xc4\x85. Tik\xc4\x97tina, kad faraonas ja galb\xc5\xabt naudojosi laisvalaikiui praleisti arba piligrimin\xc4\x97ms kelion\xc4\x97ms. Vadinamosios \xe2\x80\x9esaul\xc4\x97s valties\xe2\x80\x9c ritualin\xc4\x97 prasm\xc4\x97 n\xc4\x97ra visi\xc5\xa1kai ai\xc5\xa1ki. Laidojimo valties id\xc4\x97j\xc4\x85 tikriausiai i\xc5\xa1rado Nubijos gyventojai kaip karali\xc5\xa1kumo simbol\xc4\xaf. Jie \xc4\xaf kapus kaip pigesn\xc4\x99 alternatyv\xc4\x85 \xc4\xafd\xc4\x97davo val\xc4\x8di\xc5\xb3 modelius ir tokia tradicija t\xc4\x99s\xc4\x97si t\xc5\xabkstan\xc4\x8dius met\xc5\xb3. Pagal paplitusi\xc4\x85 teorij\xc4\x85, anapusiniame pasaulyje prisik\xc4\x97l\xc4\x99s faraonas am\xc5\xbeinai keliauja imituodamas diev\xc4\x85 Ra, kuris, pagal egiptie\xc4\x8di\xc5\xb3 mitologij\xc4\x85, du kartus per par\xc4\x85 keliauja dangaus skliautu: dien\xc4\x85 viena valtimi, nakt\xc4\xaf \xe2\x88\x92 kita._NEWLINE_Cheopso valtis yra apie 44 m ilgio, 6 m plo\xc4\x8dio pla\xc4\x8diausioje vietoje, jos grimzl\xc4\x97 siekia tik 1,5 m. Valties dalys sujungtos virv\xc4\x97mis, kurioms specialiai medienoje i\xc5\xa1r\xc4\x97\xc5\xbeti U formos grioveliai. Val\xc4\x8diai sandarinti nebuvo panaudotos dervos. Valties irklai yra per dideli tokios skal\xc4\x97s val\xc4\x8diai ir juos b\xc5\xabt\xc5\xb3 neprakti\xc5\xa1ka naudoti. Gali b\xc5\xabti, kad irklai atliko reprezentacin\xc4\x99 formali\xc4\x85 funkcij\xc4\x85, o pati valtis buvo tempiama. Kaip valtis naudota senov\xc4\x97je, yra diskusij\xc5\xb3 klausimas. Prie Cheopso piramid\xc4\x97s v\xc4\x97liau rasta antra palaidota valtis, ta\xc4\x8diau jos i\xc5\xa1silaikymo b\xc5\xabkl\xc4\x97 labai prasta, kai kurios medin\xc4\x97s detal\xc4\x97s subyr\xc4\x97jo prisilietus.'